उन्होंने कहा कि भारतीय न्यायपालिका पूरी दुनिया में सबसे मजबूत है। यहां लोगों के अधिकारों को सुरक्षित रखा जाता है और यह सब न्यायाधीशों की वजह से ही संभव है। उन्होंने कहा कि विभिन्न स्तरों पर हमलों के बावजूद भारतीय न्यायपालिका मजबूती से खड़ी है। मुख्य न्यायाधीश ने कहा कि न्याय का मानवीय चेहरा और मानवीय मूल्य भी होना चाहिए। उन्होंने कहा, “इंसाफ का चेहरा एवं रवैया मानवीय होना चाहिए। न्याय के दोनों पलड़ों में संतुलन होना चाहिए। आंसू मोती हैं। मैं उन्हें इंसाफ के दामन में समेटना चाहता हूं। अमीर और गरीब के आंसू अलग-अलग नहीं होते हैं।”